钦定古今图书集成/方舆汇编/职方典/第1470卷 > 《人月圆》〈泛大理海子〉明·杨慎
## 钦定古今图书集成/方舆汇编/职方典/第1470卷 > 《人月圆》〈泛大理海子〉明·杨慎

好风丽日相迎送，渺渺碧波平。玉几云凭，金梭烟织，
宝刹霞明。邀散神仙。寻闲洲岛，上，小蓬瀛。海流东
逝，海天南望，海月西生。

《水经注》：“益州叶榆河过不韦县，县故九隆哀牢之国
也，有牢山，其先有妇人名沙台，居于牢山，捕鱼水中，
触沉木，若有感，因怀孕，产十子。后沉木化为龙，出水，
九子惊走，一子不能去，背龙而坐，龙因拕之。其母鸟
语，谓背为九，谓坐为隆，因名为九隆。及长，诸兄遂相
共推九隆为王。后牢山下有一夫一妇，生十女，九隆”
皆以为妻，遂因孳育，皆画身，像龙文，衣皆著尾。九隆
死，世世不与中国通。汉建武二十三年，王遣兵乘革
船，南下水，攻汉《鹿崩》民。《鹿崩》民弱小，将为所擒。于是
天大震雷疾雨，南风漂起，水为逆流，波涌二百馀里，
革船沉没，溺死数千人。后数年，复遣六王将万许人
攻《鹿崩》，《鹿崩》王与战，杀六王，哀牢耆老共埋之。其夜，
虎掘而食之。明旦，但见骸骨，惊怖引去，乃惧。谓其耆
老、小王曰：“哀牢犯徼，自古有之。今此攻鹿崩，辄被天
诛，中国有受命之王乎？何天祐之明也！”即遣使道越
巂奏献，求乞内附，长保塞徼。汉明帝永平十二年，置
为永平郡，郡治不韦县。盖秦始皇徙吕不韦子孙于
此，故以不韦名县，北去叶榆六百馀里。榆水不迳，其
县自不韦北注者，卢食禁水耳。榆水自县南迳遂久
县东，又迳姑复县西，与淹水合。又东南迳永昌邪龙
县。县以建兴三年刘禅分隶云南，于不韦县为东北
云。

《府志》：“汉章帝建初二年，甘露降。云南县有神鹿两头。”
《宋史席旦传》：“旦复知成都，朝廷开西南彝黎，州守诣
幕府白事，言云南大理国求入朝献。旦引唐南诏为
属患，拒却之。”

《清波杂志》：“曾祖侍绍圣经筵，至政和五年，以右文殿
修撰知桂州。时归明人观察使黄璘措置广西边事，
招徕大理国进奉，朝廷疑之，下本路帅臣究实，曾祖
抗章言伪冒，忤蔡京意，乃落职宫祠。及绍兴三年，宰
执进呈广西宣谕，明橐奏大理进奉及买马事，高宗
曰：‘遐方异域，何由得实？彼曰‘进奉，实利于贾贩，进奉’’”
可勿，许令买马可也。宰臣奏：“异时广西奏大理入贡
事可为鉴。”当日言者深指其妄，黄璘以是获罪，盖谓
是也。当亦载于《国史》。

《元史郑鼎传》：鼎迁阳城县军民长官。庚戌，从宪宗征
大理国，自六盘山经临洮，下西蕃诸城，抵雪山。山径
盘屈，舍骑徒步，常背负宪宗以行。敌据扼险要，鼎奋
身力战，敌败北，帝壮之，赐马三匹。至金沙河，波涛汹
涌，帝临水傍危石，立马观之，鼎谏曰：“此非圣躬所宜。”
亲扶下马，帝嘉之。俄围大理，昼夜急攻，城陷，禽其主，
大理平。师还，命鼎居后。道经吐蕃，全军而归。

《通志》：“明孝宗弘治五年五月，大理、点苍两溪大水，冲
断西门城关水入城。”

十四年六月朔，大理大雷雨，点苍、白石二溪水涨，漂
没民居五百七十馀所，溺死三百馀人。秋，《浪穹霪》雨，
山崩水溢，冲圮民居，溺死百馀人。

武宗正德十一年六月，邓川雷击杀蛇，长丈馀，围尺
许。黑雀数万，坏禾苗。十一月，彩云见于邓川，二日乃
散。

世宗嘉靖元年五月，邓川一村出异虫，背有火星三
十二点，经月始不见。

三十四年九月，云南县“雨雹，大如鸡卵，有棱，入地深尺许，禾稼尽伤，人畜食败禾者辄病死。”

熹宗天启元年冬，甘露降于云龙。

三年二月，甘露降于大理，圆莹如珠。三月，“云龙三崇
山鸣如轰雷。”四月，云南县地震，倾楼橹雉堞，坏民居
五百馀所。大理地震，声如吼，地裂五区。

《程史》：绍圣二年四月甲申，黄山谷以史事谪黔南道
间，作《竹枝词》二篇，题歌罗驿曰：“撑崖拄谷蝮蛇愁，入
箐攀天猿掉头。鬼门关外莫言远，五十三驿是皇州。
浮云一百八盘萦，落日四十九度明。鬼门关外莫言
远，四海一家皆弟兄。”又自书其后曰：“古乐府有‘巴东
三峡巫峡长，猿鸣三声泪霑裳’。”但以抑怨之音，和为
数叠，惜其声今不传。余自荆州上峡入黔中，备尝山
川险阻，因作二叠传与巴娘，令以竹枝歌之，前一叠
可和云：“鬼门关外莫言远，五十三驿是皇州。”后一叠
可和云：“鬼门关外莫言远，四海一家皆弟兄。”或各用
四句入阳关，小秦王亦可歌也。是夜宿于驿，梦李白
相见于山间，曰：“予往谪夜郎，于此闻”杜鹃，作《竹枝词》
三叠，世传之不仔细，忆集中无有，三诵而使之传焉。
其辞曰：“一声望帝花片飞，万里明妃雪打围。马上胡
儿那解听，琵琶应道不如归。竹竿坡面蛇倒退，摩围
山腰胡孙愁。杜鹃无血可续泪，何日金鸡赦九州。命
轻人鲊瓮头船，日瘦鬼门关外天。北人堕泪南人笑，
青壁无梯闻杜鹃。”今《豫章集》所刊，盖自谓梦中语也。
音响节奏似矣，而不能揜其真，亦寓言之流欤。